ΠΗΓΗ ΠΡΟΣΦΥΓΕΣ – ΠΕΙΡΑΙΑΣ & ΕΡΕΤΡΙΑ

Ο εποικισµός του Πειραιά

Η δηµιουργία του Πειραιά ήταν προϊόν πολιτικής απόφασης άρρηκτα συνδεδεµένης µε τη µεταφορά της πρωτεύουσας του ελληνικού κράτους στην Αθήνα. Η κυβέρνηση προσέφερε κίνητρα στους Χιώτες - εγκατεστηµένους τότε στην Ερµούπολη - δηλαδή φθηνή εθνική γη, διαιρεµένη σε µικρά οικοδοµήσιµα οικόπεδα.

...........................................................................................................................

Το κυριότερο γνώρισµα [της χιακής µετανάστευσης από την Ερµούπολη στον Πειραιά] ήταν ότι η µετάβαση στη νέα πόλη είχε τη µορφή επενδυτικού σχεδίου, και υπό αυτό το καθεστώς τη διαπραγµατεύτηκαν οι ερµουπολίτες Χιώτες. (...) Οι Χιώτες έποικοι της Ερµούπολης συνέδεαν τη µετάβαση στον Πειραιά µε τη µεταφορά της πρωτεύουσας στην Αθήνα, και κατά συνέπεια µε τις προοπτικές οικονοµικής ανάπτυξης που παρουσίαζε το λιµάνι. (...) Η µετάβασή τους, πέρα από τις προσφορές φθηνής γης από την πλευρά της κυβέρνησης, συνδεόταν από αυτούς και µε άλλες δεσµεύσεις, που εξασφάλιζαν το εµπορικό µέλλον της περιοχής: ατέλεια λιµένος, κατασκευή λοιµοκαθαρτηρίου, συστήµατος διαµετακοµίσεως, κατασκευή αποθηκών, δικαίωµα για ίδρυση τοπικής τράπεζας κ.λ.π., δηλαδή µε τον εξοπλισµό µιας εµπορικής πόλης. (...) Συνδεόταν ακόµα µε την προσέλκυση των πλούσιων Χίων της διασποράς για επενδύσεις, ή ακόµα και για εγκατάσταση στον Πειραιά.

Βάσιας Τσοκόπουλος, Ο Πειραιάς του 19ου αι. ως προσφυγούπολη, στο συλ. τόµο «Ο ξεριζωµός και η άλλη πατρίδα, οι προσφυγουπόλεις στην Ελλάδα», σσ. 181-185.

→ Με βάση τα στοιχεία που θα αντλήσετε τα πιο πάνω παραθέµατα, να επισηµάνετε ποια ήσαν τα κίνητρα που δόθηκαν εκ µέρους της ελληνικής κυβέρνησης προς τους Χίους της Ερµούπολης για να εποικήσουν τον Πειραιά

∆ΙΑΤΑΓΜΑ

Περί του συνοικισµού των Ψαριανών εις Ερέτριαν

ΟΘΩΝ

ΕΛΕΩ ΘΕΟΥ

ΒΑΣΙΛΕΥΣ ΤΗΣ ΕΛΛΑ∆ΟΣ

Επειδή µ’ όλας τας παραχωρήσεις, τας οποίας µέχρι τούδε εκάµαµεν δια να ενισχύσωµεν τον συνοικισµόν των Ψαρριανών εις Ερέτριαν, η επιθυµία Μας αύτη δεν επραγµατοποιήθη· µεταξύ δε άλλων αιτιών ήτο και αι περί θέσεως και εκλογής οικοπέδων διαφωνίαι· εποµένως θέλοντες να εξοµαλύνωµεν και αυτήν την δυσκολίαν, και να δώσωµεν δι’ ιδιαιτέρων παραχωρήσεων νέα δείγµατα του πόσον επιθυµούµεν να ίδωµεν τους γενναίους τούτους προµάχους της Ελλάδος αποκατεστηµένους (...) αποφασίζοµεν.

1. Η παραθαλάσσιος γραµµή συγκειµένη από 10 τετράγωνα, παραχωρείται ολόκληρος ως προικοδότησις εις τον δήµον των Ψαρριανών, όστις θέλει λάβει εις εξουσίαν του, αφού συστηθή εις Ερέτριαν. (...) Μένει έπειτα εις την διοίκησιν της κοινότητος να εύρη τον ωφέλιµον τρόπον της διαχειρήσεως των γαιών τούτων δι’ εκποιήσεως ή ενοικιάσεως (...). Όσοι λαβόντες γήπεδον εις αυτό το µέρος κατά την πρώτην ή την δευτέραν κλήρωσιν έκτισαν εις αυτό, θέλουν το παραχωρήσει επίσης εις τον δήµον, όστις χρεωστεί να τους αποζηµιώση δια την οικοδοµήν. Τα εκ της εκποιήσεως ή της ενοικιάσεως των γηπέδων αυτών συναχθέντα χρήµατα θέλουν χρησιµεύσει εις ανέγερσιν σχολείου (...).

2. Αι προλαβούσαι κληρώσεις ακυρούνται (...).

3. ∆ίδεται προθεσµία εξ εβδοµάδων, αφ’ ης ηµέρας δηµοσιευθή το παρόν διάταγµα, δια να παρουσιάσουν τας αναφοράς των (...) όσοι των Ψαρριανών επιθυµούν να λάβουν γήπεδον και να οικοδοµήσουν εις Ερέτριαν (...). 10. Η µέχρι τούδε δηµογεροντία των Ψαρριανών διορίζεται οικιστική επιτροπή, χρέος της οποίας είναι να διευθύνη τον συνοικισµόν, να διαλύη τας διαφωνίας και να εξοµαλύνη τας δυσκολίας (...).

14. Επιθυµούντες να ίδωµεν τους εν τη υπηρεσία Ηµών ευρισκοµένους Ψαρριανούς να δώσουν το παράδειγµα του συνοικισµού εις Ερέτριαν, συγκατανεύοµεν να δοθή ως προπληρωµή εις έκαστον των εν τω εσωκλείστω καταλόγω εµπεριεχοµένων αξιωµατικών δάνειον 500 δραχµών (...).

Εν Αθήναις, την 3 (15) Ιουλίου 1836

Εν ονόµατι και κατ’ ιδιαιτέραν διαταγήν της Αυτού

Μεγαλειότητος του Βασιλέως

Το Υπουργικόν Συµβούλιον

→ Με βάση τα στοιχεία που θα αντλήσετε από το βιβλίο σας και τα πιο πάνω παραθέµατα, να επισηµάνετε τα µέτρα που λαµβάνονται και τα κίνητρα που παρέχονται από την κυβέρνηση του Όθωνα, ώστε να διευθετηθεί το θέµα της εγκατάστασης των Ψαριανών.